275 Passio Christi

Passio Christi mirabile non est quod iustus iudex ordiuit culpa in penam, sed valde mirabile est quod Deus Pater ordinat culpam serui in penam Filii sui, Rom. 8[:32]: *Proprio Filio suo non pepercit, sed pro nobis omnibus tradidit illum*.

¶ Ecce hic plura motiua amoris erga Patrem celestem. Nam tradidit, non abscondit, nec vendidit filium. Non angelum, non seruum suum proprium, non alienum, non adoptuum. Pro nobis, non pro angelis apostatis. Sicut origenes sompniant omnibus non pro vno tantum, non pepercit illi a passione, non ut nobis omnibus parceret. Quomodo ergo non omnia sed infima, id est, temporalia in sustentamentum media, scilicet, spiritualia ad merendum supprema, ergo, ad fruendum. Vnde dicit Bernardus, dedit nobis corpus cum membris, animam cum potentiis, mundum cum contentis, Filium cum tormentis, gratiam cum sacramentis.

¶ Item, Ambrosius, auctor pietatis in cruce pendens officia diuidebat, scilicet, persecutionem apostolis, pacem discipulis, corpus Iudeis, spiritum Patri, Paranymphum virgini, latroni penitenti paradisum, impenitentibus infernum, crucem Christianis penitentibus commendans.

Item, Job 16[:18-19]: *Hæc passus sum* ab eis *absque iniquitate manus meæ,* etc. Hic passionis vehemencia cum dicitur, *Hec passum*, scilicet, grauia et virilia.

Secundo, pacientis innocencia cum dicitur, *Absque iniquitate* mea. Sed mira in paciendo paciencia cum dicitur quia habebat *preces mundas,* et sequitur, *terra*, id est, ecclesia propter causas.

Prima, dictas ne per operas sanguine in immo pocius ad memoriam cunctorum deducas, [1] Pet. 2[:21]: *Christus passus est pro nobis, vobis relinquens exemplum ut sequamini vestigia [ejus]*. Vere magnum fuit dare nobis suos, sed maximum fuit nobis dare seipsum. Sic Christus dedit nobis sua temporalia in alimentum et iuuamentum, suos angelos in munimentum, seipsum in cibum et redempcionem. Vnde Bernardus, O bone Jesu, quam dulciter cum hominibus conuersatus es. Quam grauiter aspera pro nobis passus es. Dura quidem verba, a, duriora verbera, scilicet, durissima crucis tormenta. Nam Christus passus est grauiter et quantum ad doloris intencionem. Quanto enim complexio tenerior et melior, etas robustior, spiritus innocencior, tanto diro corporis et anime amarior et diror, dolor grauior, hoc fuit in Christo, Tre. 1[:12]: *O vos omnes qui transitis per viam, attendite, et videte si [est dolor]*. etc. Sed heu quia nos nolumus quicquam durum pro ipso pati.

Secundo, passus est grauiter quia multipliciter et hoc quantum ad omnes sensus quam ad omnia membra, Psal. [21:17-18]: *Foderunt manus meas et pedes meos*; clauis penetrando *dinumeraverunt omnia ossa mea*, id est, dinumerabilia fecerunt corpus extendendo, Matt. 16[:21]: *Cepit Jesus ostendere discipulis* quod *oporteret* Filium hominis *multa pati*, etc. Vnde Bernardus, memor ero, quamdiu vixero, laborum quos protulit Christus in predicando, fatigacionum in discurrendo, vigiliarum in orando, temptacionum in ieiunando, lacrimarum in compaciendo, insidiarum in colloquendo, postremo et communicorum in paciendo. Ideo 1 Pet. 1[:11] dicitur pluraliter, *Spiritus Christi, pronuncians que in Christo sunt passiones*, /f.85va/ *et posteriores glorias*. Sed heu quia superbi in hoc mundo habent priores glorias et posteriores passions. Exemplum in diuite et in Lazaro, Luc. 16[:22].

¶ Tercio, passus est perseueranter quia vsque in finem, Phi. 2[:8]: *Factus* est *obediens usque ad mortem*. Heb. 2[:10]: *Decebat eum, propter quem, et per quem omnia*, et sequitur, *qui multos filios in gloriam adduxerat*, id est, adducere ordinauerat, quasi, tribus diebus. Primo, scilicet, die adducendo de non esse[[1]](#endnote-1) nature. Secundo, de malo culpe ad esse gratie. Tercio, de esse glorie, auctorem glorie, per passionem consummari. Vnde Bernardus, hiis quatuor virtutum geminis quatuor crucis cornua adornantur: caritas supereminent, a dextris obediencia, a sinistris patientia, radix virtutum humilitas in profundo.

¶ Item, passio Christi ducit peccatorem ad dolorem contricionis, ad pudorem confessionis, in cuius signum petre scisse sunt, id est, dura corda conteruntur, monumenta aperta sunt, id est, corda per confessionem patefacta, et corpora sanctorum surrexerunt in satisfactione.

In passione Christi adimpletur sompnium Mardochei, Esth. [11:2]. Vbi fons paruus creuit in fluuium magnum quia sanguinis Christi primo conclusus in carne eius, postmodum exiuit per membra. Super quem fontem pugnauerunt duo dracones, id est, duo Christi amores naturalis, scilicet, quem habuit ad propriam uitam et gratuitus, quem habuit ad salutem nostram, sed gratuitus vicit naturalem a Deo, quod ex tam forti compungnacione exieret sanguis. Vnde Bernardus, numquam dedisset Christus se pro me, nisi secundum aliquid plus dilexisset me quam se, ne fuit in ista compugnatione amorum aliqua contrarietas culpabilis, quia utramque amorem voluntati Patris subiecit. Set illud, Luc. 22[:42]: *Non mea voluntas, sed tua fiat*.

Inspecta igitur tanta caritate, iustum est ut a nobis reametur. Vnde Augustinus, respice uulnera pendentis, sanguinem morientis, cicatrices consurgentis, pretium se tradentis, commercium redimentis. Et ista in statera caritatis appendite, ut totus ipse sit fixus nobis in corde, qui totus pro nobis fixus fuit in cruce.

¶ Igitur non solum Christus fudit sanguinem ut nos reimeret, sed etiam nos ad amorem suum alliceret, sicut datur cani viatico sanguis de preda ad lambendum ut sic illiciatur ad sequendum. Sic Christi sanguis nobis offeretur, Psal. [67:24]: *Ut intingatur pes tuus in sanguine*, id est, affectio tua in Christi passione absit.

Ergo ut nos ingrati simus, sicut contingit de quadam ingrata pro cuius amorem quidam miles uulnera pertulit, sed in redeundo de conflictu, ipsa contra eum ostia clausit. Vnde et ipse rescripsit ad eam illos versus qui recitantur in Ouidio magno:

¶ Cerne cicatrices, veteris vestigia pugne. / Quesiui proprio sanguine quicquid habes.

Moraliter, iste miles est Christus. Petit ingressum ad animam, secundum illud, Apo. 3[:20]: *Sto ad ostium, et pulso*. Et secundum illud Apo. [3:20]: *Aperuerit mihi*. Soror mea sed timeo quod anima ingrata clausit fores affectionis.

¶ Tercio, fudit sanguinem ut profugos reuocaret quod figura Num. 35[:28] vbi dicitur quod profugus debet manere in vrbe refugii vsque ad mortem pontificis. Et sicut legitur, Jos. 20[:6] tunc deberet redire in patriam propriam.

¶ Mortis iste homicida est primus parens qui mansit in hoc exilio vsque ad mortem Christi veri pontificis.

¶ Quarto, fudit sanguinem ut nos a morbo culpe lauaret. In quo docuit nos contra infirmitates sanguine minui, sed ipse longe acrius minuitus est quam nos minimur in solo brachio, sed ipse per totum corpus vsque a cor.

Vnde et cuidam deuote querenti in quot locis fudit sanguinem pro nobis, responsum est[[2]](#endnote-2) vere sex sexaginta secenta milia quinque vulnera nos Christi redemit de funere tristi.

¶ Item, sex sexaginta secenti milia quinque uulnera, etc. 5666.

Item, nos post minucionem querimus loca amena. Ipse vero solacio caruit qui locum fetentem Caluarie adiit, ut sic aliqualiter sanguinem nostrum pro ipso insueremus, id est, ab illis incentiuis et fomentis que sanguinem nostrum ad illicita /f.85vb/ augent et mouent caueremus. Sed timendum est quod uilisti, sicut frenetici, quanto magis deplorantur a matre, tanto plus rident. Sic multi passionem Christi paruipendunt iurantes peiorantes per membra eius, secundum illud, Psal. [34:12]: *Retribuebant mihi mala pro bonis*. Non sic vos sed cum ceteris creaturis compatimini passioni eius. Nam in eius passione sol obscuratus est, petre scisse, etc. Tractat Gregorius in *Homilia*.

¶ Quinto, fudit sanguine ut empcionem diaboli ammillaret. Nam diabolus in contrahendo et euiendo seduxit eo quod citra me deitatem iusti precii emit quia quasi pro pomo, sed inter nos videmus ex qui plus offert in emendo preualebit sic Christus plus optulit quam diabolus quia corpus suum et animam. Ideo proprie loquendo sui sumus et non diaboli de qua empcione cartam in cruce scripsit habens claues pro calamo coprus pro pergameno sanguinem pro attramento.

¶ Hic nota secundum Magister in *Historiale,* quomodo tempore Salomonis scrucio habens[[3]](#endnote-3) pullum clausum in vitrio vase, quem cum mater habere nequiret, adduxit vermen de deserto. Cuius sanguine fregit vitrum et sic eduxit pullum suum. Sic Christus suo sanguine fregit claustrum inferni, secundum illud: pede conculcans tartara / soluit a pena miseros.

¶ Item, Christus passus est pro iniustis, 1 Pet. 3[:18]: *Christus semel pro peccatis nostris mortuus est, justus pro injustis*.

Item, passus est ab iniustis, Job 16[:12]: Concludit *me Deus apud* iniustum.

¶ Item, passus est cum iniustis, Matt. 27[:38]: *Crucifixi sunt cum eo duo latrones*.

Item, septem sunt signa que ostendunt Christum languere in sua passione, scilicet, sudor quem premisit contra carnalitatem quod non sit timore mortis sed horrere nostri criminis.

Secundum, pudor quem admisit contra mundanam vanitatem, Tre. 3[:30]: Dabit percutienti se maxillam.

¶ Tercium, cruor quem emisit contra auariciam addocendum liberalitatem.

¶ Quartum, est rancor quem remisit contra vindicem crudelitatem, Luc. 23[:34], Pater ignosce illis quia nesciunt.

¶ Quintum, est maiestas quem submisit contra elacionis timiditatem, Phil. [2:8]: *Humiliavit semetipsum.*

¶ Sextum, est egestas quem permisit contra gulam et cupiditatem. Nam pependit totaliter nudus quicquid putores menciantur.

¶ Septimum, est rigor cui se commisit contra accidie tepeditatem. Nam in plano et propatulo crux posita fuit et ipse distractus per neruos et membra.

Item, Christus ante passionem omnia indumenta sua inquinauerat quia a planta pedum vsque ad verticem non fuit in eo sanitas sum flagella que sustinuit sed post resurrectionem famosus fuit in stola quando corpus glorificatum portauit et uulnerum cicatrices seruauit ad tria. Ad firmandum fidem discipulorum. Et nunc etiam eas seruat in celo ut patri pro nobis representet ad re propiciandum. Et tercio seruabit in iudicio ad malorum redargucionem. Et quarto seruabit post iudicium propter se et propter electos proter se quidem in signum victorie gloriose. Vnde Beda *Super Lucam*, miles in bello dimicans et triumphans sanari cicatricibus apparentibus quam sine insignum victorie. Vnde et cicatrices in corpore Christi non sunt ad deformitatem, sed ad pulchritudinem secundum Chrisostomus *Super Mattheum*.

¶ Cicatrices Christi super solis radios erunt lucidiores sicut honor est militi triumphanti reportare scutum perforatum sic honorificum est Christo deferre secum signum victorie. Vnde *Glossa*, secundum Lucam dicit non ex impotentia curandi seruat Deus cicatrices, sed ut victories sue perpetuo circumferat triumphum.

¶ Item, seruat cicatrices propter electos suos ut ipsi semper videant quam misericorditer sint redempti et ingerit cantent illud, Psal. [88:2]: *Misericordias [Domini] in æternum cantabo*.

¶ Item, passionis Christi quadruplex est. Causa efficiens, materialis, formalis, finalis. Sed efficiens adhuc triplex est.

Prima, ordinatiua ex misericordia, scilicet, Deus pater qui ordinat culpam serui in penam filii, Act. 3[:18]: Deus autem prænuntiavit, etc. ut superius exponitur.

Secunda, causa fuit procuratiua ex mundia, scilicet, Iudaicus populs sicut Saul ex nundia procurabat mortem Dauid, Luc. 9[:22]: *Oportet Filium hominis multa pati*, etc.

¶ Tercia, causa efficiens fuit executiua ex stulticia, scilicet, pilatus et reliqua familia, Act. 2[:22-23]: *Jesum Nazarenum, virum approbatum*, et sequitur, *hunc, definito consilio, per manus iniquorum affligentes interemistis*, etc. Et Matt. 20[:18]: *Filius hominis tradetur principibus sacerdotum, et condemnabunt eum morte*.

¶ Secunda, causa materialis fuit Maria in qua fuit Christus voluntarius innoxius beniuolus voluntarius quidem propter passionis meritum sicut Eleazarus *voluntrie* ibat *ad supplicium*, 2 Macc. 6[:19]. Sic Christus, 1 Pet. 2[:23]: *Cum malediceretur, [non] maledicebat*. Ecce gratia in loquendo cum pateretur non comminabatur et ecce patientia in sustinendo tradebat autem iudicanti se iniuste ecce voluntas in paciendo.

Secundo, Christus fuit innoxius quantum ad paciendi medum sicut Naboth iniuste occisus est propter vineam suam, 3 Reg. 21[:1]. Sic Christus, Job. 16[:18]: *Hæc passus sum*. Ecce passionis vehemencia, etc. sicut superius dicitur.

¶ Tercio, Christus fuit benevolus quo ad largiendi desiderium sicut Joseph beneuolus fuit ad fratres quamuis multa sustinuisset ab eis, Luc. 22[:15]: *Desiderio desideravi*. Ecce feruor dandi hoc pascha ecce valor doni manducare vobiscum. Ecce familiaritas amoris antequam paciar ecce oportunitas adesset presencia corporali et sacramentali ut quod deesset presencia corporali in vtraque. Iccirco iminente passione sua in qua futurus erat absens quo ad speciem corporalem instituit sacramentum in quo manet nobiscum sub specie sacramentali.

1. esse ] *add*. ~~gratie~~ F.128. [↑](#endnote-ref-1)
2. est vere sex sexaginta secenta milia quinque vulnera nos Christi redemit de funere tristi ] Lambeth 23 & F.80 *corr*. milia secenti sexaginta quoque sex. Que uulnera sunt Christi redimencia de necessitate. Item, sex sexaginta secenti milia secenti sexaginta quoque sex que milia sunt Christi redimencia de necessitate F.128. [↑](#endnote-ref-2)
3. habens pullum clausum ... mater habere nequiret ] *Fasciculus* *om*. F.128. [↑](#endnote-ref-3)